গত ২২/০৭/১৮ ,রবিবার কবি শুভ্রদীপ রায়ের বাড়িতে অনুষ্ঠিত হয়ে গেল উত্তরের কবিমন পত্রিকার দ্বিতীয় রুফটপ কবিতা কনসার্ট (২য় বর্ষ)। অনুষ্ঠানে উপস্থিত ছিলেন সমর চক্রবর্তী, শুভময় সরকার, সুবীর সরকার, সুতপা সাহা, রানা লাহিড়ী, শবরী শর্মারার, অভয়া বসু, অলক সরকারের মতো বিশিষ্ট ব্যক্তিরা । দার্জিলিং, জলপাইগুড়ি ও কোচবিহারের এক ঝাঁক তরুণ কবি কবিতাপাঠ করেছে । “কবির সাথে কথোপকথন” পর্বে ছিলেন বঙ্গরত্ন কবি সমর চক্রবর্তী ।সদ্য প্রয়াত উত্তরবঙ্গের অন্যতম পরিচিত কবি দিলীপ তলয়ারকে নিয়ে কবি সুবীর সরকার স্মৃতিচারণা করেছেন । কবি মনীন্দ্র গুপ্তকে নিয়ে শুভময় সরকার আলোচনা করেছেন। নিজের অনুবাদ কবিতা পাঠ করেছেন অধ্যাপিকা ও আলোচক সুতপা সাহা । কবি সুবীর সরকার ও শবরী শর্মারায়ও কবিতাপাঠে ছিলেন । চার সম্পাদকের চারটি কবিতার আবৃত্তি-কোলাজ পরিবেশন করে বাচিক শিল্পী রিনিক্তা দাশগুপ্ত । এছাড়াও ছিল অহনা ও ঐন্দ্রিলার আবৃত্তি, দীপ্তেষ উপাসনা ও দীপলেখার গান এবং অহনা ও অনন্যার শ্রুতি নাটক । এরপর ছিল একাসনে পত্রিকার চার সম্পাদকের প্রশ্নোত্তর পর্ব। সঞ্চালকের ভূমিকায় ছিল রিনিক্তা দাশগুপ্ত। অনুষ্ঠানে তরুণ কবি তানিয়া সাহার হাতে “কবি পুণ্যশ্লোক দাশগুপ্ত স্মারক সম্মান ২০১৮” তুলে দেন কবি সমর চক্রবর্তী মহাশয় । পত্রিকার চার সম্পাদক সুমন মল্লিক, সুভান, শুভ্রদীপ রায় ও পঙ্কজ ঘোষ জানিয়েছেন আগামী বছর এরকম সময়েই তৃতীয় রুফটপ কবিতা কনসার্ট অনুষ্ঠিত হবে ।